Comhairle na Gàidhealtachd

Ceantar comhairle de chuid na hAlban is ea Comhairle na Gàidhealtachd (Béarla: The Highland Council). Tá sé suite i dtuaisceart na tíre agus is é an ceantar comhairle is mó sa Ríocht Aontaithe. Tá an chuid is mó di suite ar mhórthír na hAlban, áit a raibh na contaetha traidisiúnta Gallaibh, Cromba, Inbhir Nis, Inbhir Narann, Siorrachd Rois, Cataibh, agus an chuid thiar ó thuaidh d'Earra-Ghàidheal. Cuimsíonn an chomhairle cuid de Na h-Eileanan a-staigh freisin. Tá sí timpeallaithe ag Comhairle Pheairt is Cheann Rois, Comhairle Shiorrachd Obar Dheathain, agus Earra-Ghàidheal agus Bòd. Ceannas polaitiúil I ndiaidh thoghchán 2022, ba iad Pàrtaidh Nàiseanta na h-Alba an páirtí ba mhó agus 22 as 74 suíochán acu. Ba é seo an chéad uair ó cruthaíodh an ceantar comhairle nárbh iad na comhairleoirí neamhspleácha an grúpa ba mhó ann. Chuir Pàrtaidh Nàiseanta na h-Alba agus roinnt de na neamhspleáigh le chéile le dul i gceannas ar an gcomhairle. Ceanncheathrú Tá ceanncheathrú na comhairle lonnaithe in Inbhir Nis. Ba iad Comhairle Contae Shiorrachd Inbhir Nis a cheannaigh an suíomh seo sna 1930idí agus a chuir síneadh leis sna 1960idí, cé go mbíodh a gcruinnithe féin acu i gCaisleán Inbhir Nis. Nuair a cruthaíodh Comhairle na Gàidhealtachd i 1975, cinneadh go raibh an seomra cruinnithe sa gcaisleán róbheag, agus chruinnítí i sean-cheanncheathrú Chomhairle Rois agus Chromba in Dingwall. I 1986 a tógadh an seomra comhairle atá anois in úsáid in Inbhir Nis.